El passat 3 d'abril a les 17.29 h es produïa a la comarca de l'Alt Urgell un terratrèmol de magnitud 4,2 que va anar seguit d'un centenar de petites rèpliques.
La primera es va produir tot just cinc minuts després del sisme, amb una magnitud de 2,2, i no va ser percebuda per la població.
Totes les altres rèpliques han tingut una magnitud inferior.
El sisme va ser detectat per les estacions de la Xarxa sísmica de Catalunya de l'Institut Cartogràfic de Catalunya (ICGC) i l'anàlisi dels enregistraments sísmics va permetre obtenir la localització de l'hipocentre (el punt del subsòl on es produeix el moviment) i calcular la seva magnitud.
L'epicentre (el punt de la superfície situat sobre l'hipocentre) s'ubicava entre els municipis de Ribera d'Urgellet, les Valls d'Aguilar, i Montferrer i Castellbò.
Més concretament, les coordenades de l'epicentre el situaven a 42.35o N,1.31o E i profunditat 1km.
A la zona més propera a l'epicentre, el sisme es va percebre amb intensitat més forta (IV-V), mentre que a l'àrea metropolitana de Barcelona i al Camp de Tarragona es va percebre amb una intensitat entre II-III.
Arran de la informació facilitada per l'ICGC i del registre de trucades de ciutadans al telèfon d'emergències, Protecció Civil va emetre des del Centre de Coordinació d'Emergències de Catalunya (CECAT) una Prealerta del Pla Especial d'Emergències Sísmiques a les 17.43 h que es va mantenir fins a les 21.52 h mentre es realitzava la comprovació que no s'havien produït danys.
L'ICGC i el CECAT es van mantenir en constant coordinació durant tota la fase de prealerta i especialment en els moments immediatament posteriors al sisme per a l'avaluació dels possibles efectes.
El terratrèmol va ser àmpliament percebut per la població, tal com posen de manifest les més de 1 000 enquestes macrosísmiques rebudes a l'ICGC, les dades facilitades pel CECAT referents a la informació transmesa pels ens locals, pels serveis d'emergències i per les trucades dels ciutadans al telèfon d'emergències 112 de Catalunya i la informació de les xarxes socials.
L'ICGC recomana que els ciutadans que notin algun moviment sísmic omplin el qüestionari del seu web descrivint com han percebut la vibració.
Aquesta informació és de gran utilitat per caracteritzar el sisme i els seus efectes i ajustar els models de simulació d'intensitats que s'utilitzen per a la generació de les alertes automàtiques en temps real.
La imatge adjunta mostra l'evolució temporal de la sèrie sísmica.
Tal com es mostra a l'histograma, l'increment de la sismicitat va començar el dia 3 d'abril amb el sisme de magnitud 4.2, seguit de gairebé 200 sismes -que es consideren rèpliques del principal- tres dels quals van tenir magnituds entre 1.7 i 2.2, la resta de rèpliques van ser de magnitud inferior a 1.5.
Al dia següent es registren unes 80 rèpliques de magnitud inferior a 2.
A partir del dia 4 la sismicitat va disminuint fortament i es reactiva el dia 14 d'abril amb 206 events, un d'ells de magnitud 2.6 percebut a l'àrea epicentral i dos rèpliques de magnituds 2.2 i 2.1 no percebudes, les rèpliques restants son totes de magnitud inferior a 1.6.
A partir del dia 16 disminució de l'activitat sísmica és més accentuada tant en nombre de sismes com en les seves magnituds, totes son inferiors a 1.0.
Generació de geoinformació de referència, Observació dinàmica, Vulnerabilitat territorial
Per saber-ne més: Sara Figueras